  Майя Бывальцева 26-тӥ инвожое Вавож ёросын сяме пырем Гербер элькун шулдыръяськон ортчиз. Ужрадэ элькунысь вань ёросъёслэн, озьы ик удмуртъёс тросэн улон улосвылъёсысь ыстэм муртъёссы люкаськизы, оглом ог 19 сюрс адями.  Куноосты Удмуртилэн тӧроез Александр Бречалов, йӧскалык политикая министр Лариса Буранова, Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсез, «Удмурт Кенеш» огазеяськонлэн тӧроез Татьяна Ишматова, Ижкар думалэн тӧроезлэн воштӥсез Олег Гарин, Кун Думаысь депутат Андрей Исаев вуылӥзы. Туннэ ваньмы веръялом вӧсям ӝукез, тау каром бусы вылын ужась, ю-нянь будэтӥсь адямиослы. Но со дыре ик, котькудмы, сюлэммес поныса, мед быгатом азинтыны мар асьмелы сётӥзы вашкала дауръёсысь ӵыжы-выжыосмы, азьланьтыны сое асьме егитъёсмы но нылпиосмы понна Татьяна Ишматова, «Удмурт Кенеш» огазеяськонлэн тӧроез Гербер – со музъем вылын ужасьёслэн праздниксы. Шулдыръяськонын тулыс бусы ужъёс улсын тужгес трос гырем, тужгес трос ю-нянь арам но кутсам ужасьёсты, возёсъёсты но ёросъёсты пусйизы. Элькун Гербер-2021 25 фото Туэ Гербер Вавож ёросын улӥсь воршудъёслы сӥземын вал. Соосын кылдытэм азбаръёсын котькудӥз сярысь тодыны, ас выжыос сярысь юалляськыны луиз. Люкаськемъёсты ӟечкылазы но шулдыр мылкыд кузьмазы удмурт эстрадаысь кизилиос – фольклоръя «Азвесям» трио, Алёна Тимерханова но Иван Котельников, «GARUDA» фолк-рок группа, Надежда Уткина но мукетъёсыз. Озьы ик сцена вылэ «Элькуновидение» вожвылъяськонын вормисьёс но пыриськисьёс потазы. Мылкыд карисьёс крезен шудыны, пӧртэм киужъёс лэсьтыны дышетскизы. Уйпал но лымшор удмуртъёс – «бенъёс» но «бонъёс» – футбол шудӥзы. 11 команда «АвтоГербер» квестэ пыриськиз. Вань калыкез вӧсям ӝукен но ческыт шыд лымен утялтӥзы. 2022-тӥ арын элькун Гербер шулдыръяськон Пичи Пурга ёросын ортчоз. Тегъёс: Лулчеберет Вавож Удмуртия йӧскалыклулчеберет Гербер удмуртъёс  